માણસ કેટલી પરંપરાઓ તોડે ત્યારે પોતીકી રીતે જીવી શકે??વહેલી સવારે તાજાં ખીલેલાં પુષ્પો અને રાત પડે ત્યાં તાજાંમાજાં જખમો! તાજા જખમમાંથી લોહીને બદલે નિર્વેદ વહેતો રહે છે. રિવાજ મુજબના મરણન પામવા માટે કદાચ માનવી રિવાજ મુજબનું જીવન જીવતો રહે છે. આપણે ત્યાં ખટકો કદી રિવાજ મુજબનો નથી હોતો. પરિણામે વ્યવહારુ માણસ ખટકામુક્ત હોય છે. આગ કદી પણ રિવાજ અનુસાર નથી લાગતી, પરંતુ બંબાખાનાને પોતીકા રિવાજો હોય છે. શ્વાસ અને ઉચ્છ્વાસની જુગલબંધી ચાલ્યા કરે છે. ગીતાએ આપણા શરીર માટે ‘ઇન્દ્રિયગ્રામ’ શબ્દ પ્રયોજ્યો છે. એ ગામની ગ્રામપંચાયત જીવનભર કારભાર કરતી રહે છે. દરરોજ પથારીમાં પોઢી જતાં પહેલાં માણસે પોતાની જાતને એક જ પ્રશ્ન પૂછવાનો રહે છેઃ ‘હું મારા ઇન્દ્રિયગામનો સરપંચ છું કે વસવાયો?’